Timetti taqbaylit d tin i yettwasnen aṭas s yidles-is d umezruy-is, akken i tettwassen diɣen s tsekla-s. Ma yella tasekla tamensayt taqbaylit d tin yella d timawit kan, yerna tiwsatin-is d tid i yerzan anagar tamedyezt, timucuha, inzan d temseɛraq ; maca ass-a, tlul-d yiwet n tsekkanniḍen n tsekla, tin iwumi neqqar tasekla yettwarun, neɣ tasekla tamirant(Said, 2010, pp. 163168). Tasekla-a tamaynut neɣ tatrart tegla-d s tlalit n tewsatin-nniḍen : ungal akked tullist.